
Szeptemberi bűvölet – A varázsfuvolával folytatódik a Müpa és a BFZ Mozart-expedíciója

Varázslat, sötétség és fény – szeptember 9. és 15. között folytatódik a Müpa és a Budapesti Fesztiválzenekar tavaly nagy sikerrel debütált közös minifesztiválja, a Mozart-expedíció. A programsorozat középpontjában ezúttal Mozart örökérvényű operája, A varázsfuvola áll, amelyet Fischer Iván karmester tizenegy év után állít ismét színpadra. Az előadást kísérő filmvetítés, marionettszínház, zenével kísért interaktív programok és beszélgetések a mű különböző rétegeinek felfedezésére hívják a közönséget, az operapremier napját pedig exkluzív fogadás teszi még különlegesebbé. Indulhat az expedíció!

„Mindenki imádja – gyerekek, felnőttek, zenészek, a széles közönség. Goethe második részt írt hozzá, Bergman svéd fordításban filmre adaptálta, hatása leírhatatlan. Mi az opera titka?” – teszi fel a kérdést Fischer Iván karmester Wolfgang Amadeus Mozart utolsó színpadi művéről, A varázsfuvoláról. A saját válaszát pedig mindenki megtalálhatja a Mozart-expedíció során. 
A karmester nem csak vezényli, rendezi is a beavatási szertartásként és a felnőtté válás tanmeséjeként is értelmezhető remekművet, melyet nemzetközi alkotó- és szereplőgárda kelt életre. Pamina szerepében Samantha Gault, Tamino szerepében Julian Prégardient, Sarastróként Franz-Josef Seliget, Az Éj királynőjeként Alina Wunderlint, Papagenóként Markus Werbát, Papagenaként pedig Sarah Maria Sunt hallhatja a közönség. Az operaelőadást három alkalommal játsszák (szeptember 9-én, 11-én és 13-án), az együttes pedig a nagy érdeklődésre való tekintettel a szeptember 7-i főpróbát is nyilvánossá tette. 
Az előadásokra az utolsó helyek azok számára érhetőek el, akik jegyet váltanak az Opera és fogadás: Premierünnep az Éj királynője birodalmában című eseményre, melynek keretében az előadás előtt Nyáry Krisztián író, irodalomtörténész előadásával hangolódhatnak finom falatok és italok mellett a premierre. A produkció után pedig személyesen találkozhatnak az alkotókkal a Müpa Üvegtermében. 
Az előadás, és ami mögötte van
A Müpa és a Budapesti Fesztiválzenekar közös programsorozatában az opera nem csupán koncerttermi remekműként jelenik meg: filmvetítés, marionettszínház, zenével kísért interaktív előadások és beszélgetések segítségével járhatjuk körül a mű történetét, titkait és máig ható erejét. 
Ingmar Bergman 1975-ös, legendás filmjének egyik különlegessége, hogy – bár szinte változatlanul megőrzi a színpadi mű történetét és világát – a nézőteret is az alkotás részévé teszi, így a közönség reakciói és az énekesek játéka éppen olyan jelentőségteljessé válnak, mint Mozart zenéje; a vetítést megelőző és az azt követő beszélgetés pedig tovább árnyalja majd a Bergman-féle varázslatot.
Aki nem csupán átélni, de megfejteni is szeretné A varázsfuvolát, annak A varázsfuvola-sztori – Az operáról feketén-fehéren című előadások kínálnak feltöltő kalandozást. A felnőtteknek szóló interaktív zenés program Mozart személyiségét és alkotói módszerei mellett az opera szereplőinek lelki és zenei rétegeit is vizsgálja, míg a 10–16 éves korosztály számára készülő változat valamivel könnyedebb formában enged betekintést Tamino, Pamina, Papageno és társaik történetébe. 
Ugyancsak különleges nézőpontból elevenedik meg az opera a Salzburgi Marionettszínház előadásában. A több mint százéves múltra visszatekintő társulat aprólékosan kidolgozott marionettfigurái a Varázsfuvola-történet legfontosabb zenei és dramaturgiai pillanatait alig egyórás, sűrített formában mesélik el. Az 1955-ös hangfelvétel és a részletgazdag színpadi világ egyszerre kínál magával ragadó élményt az operával most barátkozóknak és mindazoknak, akik már jól ismerik Mozart remekművét. 
A Hogyan győz a Fény? – A varázsfuvola közös felfedezése című beszélgetése arra invitál, hogy együtt gondolkodjunk tovább arról, mit jelenthet ma a Fény és a Sötétség küzdelme. A Mozart-expedíció így nem egyetlen úton indul A varázsfuvola nyomába: minden program másik ajtót nyit ki ugyanahhoz a titokzatos, játékos és kimeríthetetlen világhoz.
A részletes program a Müpa és a BFZ oldalán érhető el.


Müpa

A Müpa Európa egyik legismertebb kulturális márkája és egyik legmodernebb kulturális intézménye, amely már több mint húsz éve fogja össze egyedülálló módon a különböző művészeti ágakat: helyet ad komoly-, kortárs, könnyű- és világzenének, jazznek, operának, újcirkusznak, táncnak, irodalomnak, filmnek egyaránt. A Müpát 2005-ben azért hívták életre, hogy világszínvonalú, minőségi kulturális eseményeket kínáljon változatos műfajokban. Az intézmény alapvető feladata, hogy a hazai és európai művészeti hagyományok tiszteletben tartásával új irányokat és irányzatokat is bemutasson és közérthetővé tegyen, s az ínyenc és a szélesebb közönség számára is befogadható, kiemelkedően magas szintű élményt biztosítson. A Müpa a hazai és nemzetközi élvonalba tartozó művészek előadásain túl új művek, ősbemutatók létrehozását is kezdeményezi, ösztönzi és támogatja. Kiemelt szerepet játszik a nemzetközi kulturális kapcsolatok ápolásában, a hazai kulturális célok megvalósításában, illetve a magyar előadóművészek nemzetközi megismertetésében. Fennállásának huszadik évfordulója alkalmából megrendezett előadás-sorozata, a Müpa 20 – Generációk ünnepe kiemelkedő szakmai és közönségsikert aratott, és elnyerte az év zenei eseményéért járó Bartók Rádió Zenei Díjat. Példaértékű tevékenysége jelentősen hozzájárul ahhoz, hogy a jövő nemzedékének fiataljai is egyre szélesebb körben váljanak tudatos kultúraszerető és -fogyasztó felnőttekké. Mindezt inspiráló, párbeszédet generáló, kérdéseket felvető művészeti eseményekkel és szolgáltatásokkal, élményre, kreativitásra és interakcióra építő újszerű programok bemutatásával teszi.

További információ:
Bátai Zsófia Blanka
E-mail: sajto@mupa.hu 

